*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*218. számú előterjesztés*

Bátaszék Város Önkormányzat Képviselő-testületének 2022. november 30-án

15 órakor megtartandó ülésére

Tájékoztató a Bátaszékért Marketing Nonprofit Kft. 2022. évi 1-10 havi gazdálkodásának helyzetéről

|  |
| --- |
| **Előterjesztő:** Csötönyi László ügyvezető**Készítette** : Csötönyi László ügyvezető **Törvényességi ellenőrzést végezte:** ----------------------**Tárgyalja:**KOIS Bizottság 2022.11.28.PG Bizottság 2022.11.29.Felügyelő Bizottság |

**Tisztelt Képviselő-testület!**

Az előterjesztés mellékleteként megtekinthető az összes táblázat, amelyekből kiolvasható minden számadat a gazdálkodásunkkal kapcsolatban.

**Az időszak bevétele 46 063 516 Ft, a kiadás 42 792 643 Ft, az egyenleg 3 270 873 Ft.**

A 2022. év feladatai nem változtak az előző évekhez és az aktuális év félévéhez képest sem.

A személyi feltételek tekintetében változás szintén nem történt a kft. életében.

Az év eleji átállás és feladat-meghatározás után belekezdtünk a rendezvényszervezésbe, illetve folytattuk a megkezdett munkáinkat. A Cikádor újság minden hónap első hetében jelenik meg, és nem történt ez másképp az első félévben sem.

A Petőfi Sándor Művelődési Ház otthont ad a helyi csoportok és egyesületek rendezvényeinek is, de igyekszünk a rendelkezésre álló csekély számú (2 db) termeink kihasználtságát maximalizálni. A termeinket az első félévben használók: Heimat Iciri-Picirik, Nóri Fitt Aerobic, Felvidék Utánpótlás, Felvidék Aprók, Heimat Utánpótlás és Nagyok, Senior Tánc, Napsugár Nyugdíjas Egylet, Felvidék Felnőtt, Bencs Eszter (torna), Best Street Team.

Tájház – visszapakoltunk a felújítás után (a múzeum szakembereinek és a helyi egyesületek képviselőinek a közreműködésével), a Tájház tavasztól újra látogatható, és a nyáron nagyon népszerű volt az érdeklődők körében.

Statisztikát csináltunk.Szerkesztettük a Cikádor újság mellett a televíziós magazint, hogy minden bátaszéki értesüljön a városi történésekről.

Az év most sem indult könnyen, a közművelődési szférára rányomta a bélyegét a vírushelyzet.

Rögtön az év elején lebontottuk a decemberi kiállításunkat, és készültünk a következőre, amelyiket január 19-én nyitottunk meg (Bárka). Helyet biztosítottunk a gimnázium szülői értekezletének, 22-én pedig A téglaégető dala című felolvasószínházi produkcióval ünnepeltük a magyar kultúra napját. 25-én farsangi kézműves foglalkozással vártuk a gyerekeket. A művelődési ház próbahelyszíne volt több alkalommal az általános iskolásoknak. 27-én kvízbajnokságot tartottunk, 29-én pedig bál volt a házban.

Február elején végig nálunk próbáltak az iskolások a Dorottya-napra, amelyet végül 11-én tartottak meg. Háromszor próbálkoztunk filmklub keretein belül érdekes-értékes alkotásokat vetíteni, de sajnos csekély volt az érdeklődés (annak ellenére, hogy kérésre szerveztük meg a programsort). 15-én farsangi csörögesütéssel kedveskedtünk a Tájházba betérőknek. A Házasság Hete elnevezésű rendezvény programjának is helyet adtunk. Közreműködtünk az óvoda kiszebábégetésében a Piac téren, és februárban is tartottunk kvízbajnokságot. A hónap utolsó hétvégéjén a Felvidék próbáinak adott helyet a művelődési ház, 28-án pedig gézás hódolat és általános iskolás próba volt nálunk.

Március 1-jén kézműves foglalkozást tartottunk, és az első héten folyamatosan zajlottak a próbák a házban. 3-án újabb kiállításmegnyitó volt a Petőfi Sándor Művelődési Házban, 5-én pedig a Felvidék tartotta a hétvégi próbáját. Házhoz megy a zenede címmel tartalmas zenés programmal vártuk az érdeklődőket 7-én, 8-án pedig megtartottuk a városi nőnapi rendezvényünket. A Filharmónia zenés előadását 9-én hallgathatták meg a helyi gimnazisták. A középiskolások ünnepi megemlékezése 11-én volt, és szintén ezen a napon tartották az ünnepélyeiket az általános iskolások is. 13-án, vasárnap a Heimat próbált a házban. 15-én városi ünnepélyt szerveztünk. 19-én lakodalom volt a házban. 22-én a Géza-napi versmondó verseny helyszíne volt a művelődési ház, 23-án a Filharmónia vendégeskedett nálunk egy előadás erejéig. 24-én kvízbajnokságot tartottunk, hétvégén pedig újból a Felvidék próbált a házban. Az utolsó héten a gimnazisták készültek a gálaműsorukra, 31-én pedig kézműves foglalkozást tartottunk a Tájházban.

Az áprilist a választások lebonyolításával kezdte a művház. A gimnazisták folyamatosan próbáltak, a gálát pedig 7-én tartották. Újra megnőtt a bejelentkezések száma a Tájházba, a munkatársaink azóta folyamatosan segítik a látogató érdeklődőket. 8-án Földes László HOBO volt a vendégünk, és József Attila verseit tolmácsolta a magyar költészet napja alkalmából. 9-én tartottuk a várostakarítást. 10-én, vasárnap a Felvidék próbált a házban. 11-én volt a VersVáros a Romkertben. 18-án a Tájházban húsvétoltunk. Csütörtökönként tanfolyamosok töltik nálunk a délelőttöt (a művházban), és a Tájház közösségi helyisége is tanfolyamnak ad otthont. 23-án közösségi futással vártuk az érdeklődőket a délelőtti órákban, délután és este pedig a Glöckner Fesztivál lebonyolításában segédkeztünk. 27-én újabb kiállítás nyílt nálunk, 28-án pedig kvízbajnokságot tartottunk (újra teltházzal). 29-én a Felvidék tartotta a közgyűlését a házban.

A májust a városi majálissal indítottuk, majd a Flórián-nap és a városi borverseny lebonyolításában segítettünk. 14-én újra megtarthattuk a városi triatlonbajnokságot, amelyik nagyon jól sikerült. 20-án klíma akciónapot tartottunk, a hétvégén pedig elszármazott bátaszékiek voltak a vendégeink. 25-én volt az Orbán-nap, ott segédkeztünk, 26-án pedig újabb kvízbajnoksággal vártuk az érdeklődőket. A gyereknap az időjárás miatt elmaradt, de néhány héttel később remek programokkal vártuk a családokat a Besigheim Játszótéren.

A június kisállatkiállítással vette kezdetét a művházban, 3-án pedig megtartottuk a városi pedagógusnapot a gimnáziumban, az óvodában és az általános iskolában. 4-én Trianonra emlékeztünk, illetve a Best Street Team vendégeskedett a Tájházban. 5-én tartottuk a hagyományos pünkösdi rétesfesztiválunkat a Piac téren. 10-én a Spirit Színház volt a Petőfi Sándor Művelődési Ház vendége, 11-én pedig nyárköszöntő napot tartottunk a játszótéren, illetve Bakelitparty helyszíne volt a ház. 17-én a Vár a megye programra küldünk delegációt. 25-én újra nyárköszöntőt tartottunk a Tájházban, és csatlakoztunk a Múzeumok éjszakája programsorhoz is, amelyikben partnerünk volt még a helyi tűzoltóság is. Június utolsó hetében elkezdődött a házban a Heimat tábora is, 30-án kvízbajnokságot tartottunk, kedden pedig vendégünk volt Zádor Jenő lánya a férjével, és őket köszöntöttünk az ifjúsági fúvószenekar közreműködésével.

A július a táborokról szólt a művelődési házban, ahol a BST és a Heimat töltötte az időt. 2-án a nyárköszöntő program keretében vártuk az érdeklődőket a várost is ünneplő napon, 3-án pedig a roma nemzetiségi választás színhelye volt a ház. A következő hétvégét a Felvidék táncosai töltötték az intézményben, és a tájházlátogatások is folyamatosak voltak. A hónap végén újabb ingyenes előadást nézhetett meg a közönség a Déryné program keretein belül. A szabadságolásokat követően nekiálltunk az őszi programok előkészítésének is azzal a reménnyel, hogy az ismert változások és megszorítások tükrében tovább dolgozhatunk a munkahelyünkön. A nyári táborok továbbra is lefoglalták a művelődési ház tereit, augusztusban a Felvidék és a BST volt a vendégünk. Nyári programokat tartottak a házban a Napsugarak is. A szeptember már sokkal aktívabb volt, hiszen a „mindennapos” programok is visszatértek a házba a nyár végével, illetve az iskolakezdéssel. Fantasztikus előadást (Bündeltanz) láthattunk a Tájházban, a második hétvégén pedig a felvidéki és német testvértelepülésekkel kötött szerződéseink kerek évfordulóit ünnepeltük és erősítettük meg. Vendégünk volt Balázs János orgonaművész, és felavattuk a dolinai harangot újra láthatóvá tévő haranglábat a Romkertben.

A nyári szünet után elindult a kvízbajnokság is. Előadást tartott Liebhauser Ákos, és elkezdődtek a táncpróbák a házban a gimis szalagtűzőre. Az anyatejes világnap rendezvénye is a házban zajlott. Az általános iskolások és a „felvidékiek” is próbáltak nálunk, és folyamatosan érkeztek az iskolai és egyéb csoportok a Tájházba, illetve a városba, akikkel foglalkozni kellett, akik megismerhették Bátaszék értékeit. A kiállítások is visszatértek: Székely Lázár fafaragó tárlatát tekinthették meg a látogatók, Szijjártó Terike foltvarró pedig a novemberi bátaszéki kiállítását készítette elő. Az október 23-i ünnepélyt a gimnazistáinknak köszönhetjük meg, ezen kívül pedig a városi intézmények is nálunk tartották a megemlékezéseiket. Októberben is volt egészséggel kapcsolatos előadás és kvízbajnokság, valamint jó hangulatú közösségi futással zártuk a hónapot.

Az általunk szervezett események folyamatosan követhetők (és visszakereshetők) a *Bátaszéki programok* Facebook-oldalon.

A szolgáltatásaink változatlanok 2022-ben. A médiavásárlásban sem történt változás.

A várható adatok elkészítésénél figyelembe vettük a KÖH pénzügyi irodavezetővel történt egyeztetés során kalkulált energiaárakat.

A tényadatok tekintetében az eredményt befolyásoló főbb okok a következők:

E.R.Ö.V bérleti díja 800.000

Médiavásárlás bevételéből származó többlet 307.000

Terembérletből származó többlet 321.000

Egyéb pályázatok 395.000

Munkaügyi bértámogatás 596.000

Összesen: 2.419.000

Kérjük a beszámoló elfogadását a határozati javaslat támogatásával.

**H a t á r o z a t i j a v a s l a t :**

**a Bátaszékért Marketing NKft. 2022. évi 1-10. havi gazdálkodásáról szóló tájékoztató elfogadására**

Bátaszék Város Önkormányzatának Képviselő-testülete, mint a Bátaszékért Marketing Nkft. kizárólagos tulajdonosa az NKft. 2022. évi 1-10. havi gazdálkodásáról szóló tájékoztatóját tudomásul veszi.

*Határidő:* 2022. december 7.

*Felelős:* Kondriczné dr. Varga Erzsébet jegyző

(a határozat megküldésért)

*Határozatról értesül:* Bátaszékért Marketing NKft.

 irattár